Sveti Jeronim - Dan vjeroučitelja Zagrebačke nadbiskupije
[bookmark: _GoBack]Vjeroučenici prvih, drugih i petih razreda na satu vjeronauka obilježili su blagdan svetoga Jeronima, zaštitnika vjeroučitelja Zagrebačke nadbiskupije, kroz niz kreativnih i poučnih aktivnosti. Susret smo započeli molitvom sv. Jeronimu, a potom smo kroz kratku prezentaciju upoznali njegov život, djelovanje i simbole koji se uz njega vežu. Posebnu smo pozornost posvetili njegovoj ljubavi prema Božjoj riječi, mudrosti, ali i poznatom simbolu lavu. Nakon toga vjeroučenici su krenuli „Tragom svetog Jeronima“ te kroz igru ponavljali i otkrivali zanimljivosti o njegovu životu. Čitali su o njemu strip i rješavali različite zadatke. Poseban dio sata bila je škrinja sv. Jeronima. Vjeroučenici su povezivali predmete skrivene u škrinji sa svetcem i otkrivali njihova značenja. Kreativnost su pokazali i izrađujući straničnike sa sv. Jeronimom te bojeći prigodne bojanke. Zatim su na red došli lavovi i trnje. Svaki vjeroučenik je dobio sliku lava i promislio što bi želio „pobijediti“ u sebi, koju bi svoju slabost, naviku ili osobinu želio promijeniti. Nakon toga dobili su trn i zamislili se u ulozi sv. Jeronima. Kada bi mogli iz života drugoga čovjeka izvaditi jedan trn, koji bi trn pokušali ukloniti. Za kraj su vjeroučenici donijeli igračke lavove te su se s njima fotografirali. Tako smo još jednom istaknuli jedan od najprepoznatljivijih simbola sv. Jeronima. Kroz ove aktivnosti vjeroučenici nisu samo upoznali život i djelo sv. Jeronima, nego su otkrivali i poruke koje su važne i danas: ustrajnost u dobru, ljubav prema Božjoj riječi, spremnost na promjenu, pomaganje drugima i hrabrost da se suočimo sa svojim vlastitim „trnjem“. 

